Drapsofferets venninne: Hun ble truet i flere år
Tirsdag ettermiddag ble tobarnsmoren knivdrept på åpen gate på Kalbakken i Oslo. Ektemannen ble pågrepet i nærheten av åstedet kort tid etter drapet. - Han er foreløpig ikke avhørt, men vi håper å få gjennomført et avhør av ham onsdag kveld. Han er siktet for forsettlig drap, men siktelsen er noe som blir løpende vurdert av juristen som har saken, sier politioverbetjent Grete Lien Metlid til VG Nett. Parets felles sønn (7) var vitne til at moren ble knivdrept utenfor blokkene i det rolige nabolaget på Kalbakken i Oslo tirsdag ettermiddag. Også sjuåringen ble påført stikkskader, men han skal kun ha blitt lettere skadet. - Det går bra med gutten. Han blir tatt vare på av kompetente folk, sier Metlid.Siktede og avdøde har en annen etnisk bakgrunn, men er begge norske statsborgere og har bodd i Norge siden tidlig 2000-tallet. Sammen har paret to mindreårige barn. I 2009 ble ekteparet separert. Politiet opplyser at det er registrert en voldssak som involverer avdøde og drapssiktede. Saken er fra noen år tilbake. - Det er en sak med vold mot henne fra den siktede. Forhistorien til de involverte er ting vi forsøker å kartlegge, sier Metlid. I fjor høst ble ektemannen ilagt besøksforbud, noe han godtok. Saken ble derfor ikke rettslig behandlet. En nær venninne av den drepte 44-åringen forteller VG Nett at det skal ha vært flere episoder med vold og trusler fra ektemannen. Kvinnen skal ikke ha hatt voldsalarm, ifølge venninnen. - De har hatt problemer i flere år, og hun har levd med trusler i lang tid. Det ble verre da de ble separert, sier venninnen.Venninnen beskriver avdøde som en sterk kvinne. - Hun klarte å få seg fast jobb og kjøpe en ny leilighet. Nå sparte hun penger til bil, for da trodde hun at hun ville føle seg tryggere enn om hun gikk ute, sier venninnen. Barna var det viktigste i livet til 44-åringen. - Hun gjorde alt for barna sine og ofret så mye. I sommer var de på ferietur til Disneyland i Frankrike. Hun var opptatt av å lage sunn mat til dem. Dessuten likte hun å trene, men tok seg ikke tid til det fordi hun måtte passe barna, sier venninnen.Nærmeste naboer til åstedet utenfor boligblokken på Kalbakken er rystet etter drapet. Det var ikke så mange av dem som så selve drapshandlingen, med flere av dem ble vitner til dramaet som utspant seg uten for boligblokken i Gangstuveien etterpå. - Det blir så nært, sier Gro Bjønnes (73) til VG Nett. - Jeg ble redd og engstelig. Da jeg så kvinnen ligge der og det ble forsøkt livredning, fryktet jeg at barna mine skulle se det som skjedde da de kom hjem fra skolen, sier Lindis Pedersen (48). - Det er et veldig rolig borettslag, så når det skjer noe blir man veldig nysgjerrig. Særlig når man ser at politiet er her, forteller Kjell Karlsen.
I flere år skal den drepte kvinnen (44) ha levd med trusler om vold fra sin fraseparerte ektemann (45).